Nafarroako Parlamentuko Mahaiak, 2022ko urriaren 24an egindako bilkuran, Eledunen Batzarrari entzun ondoren, hurrengo erabakia hartu zuen, besteak beste:

**1.** Izapidetzeko onartzea Alberto Bonilla Zafra jaunak aurkezturiko mozioa, zeinaren bidez Nafarroako Gobernua premiatzen baita bide egokiak sor ditzan Nafarroako museoak Kultura eta Kiroleko Ministerioak sustatutako “Museoak sarean. Bidaiatu eta ezagutu” programari atxiki dakizkion.

**2.** Nafarroako Parlamentuko Aldizkari Ofizialean argitara dadin agintzea.

**3.** Mozioa Kultura eta Kiroleko Batzordean izapidetzea, eta zuzenketak aurkezteko epea bukatzea eztabaidari ekiteko bilkura-egunaren aurrekoaren eguerdiko hamabietan.

Iruñean, 2022ko urriaren 24an

Lehendakaria: Unai Hualde Iglesias

MOZIOAREN TESTUA

Nafarroako Gorteetako kide den eta Navarra Suma (NA+) talde parlamentarioari atxikita dagoen Alberto Bonilla Zafra jaunak, Legebiltzarreko Erregelamenduan xedatutakoaren babesean, honako mozio hau aurkezten du, Kultura eta Kiroleko Batzordean eztabaidatzeko:

Mozioa; horren bidez, Nafarroako Gobernua premiatzen da bide egokiak sor ditzan Nafarroako museoak Kultura eta Kiroleko Ministerioak sustatutako “Museoak sarean. Bidaiatu eta ezagutu” programari atxiki dakizkion.

Zioen azalpena

“Museoak sarean. Bidaiatu eta ezagutu” Kultura eta Kiroleko Ministerioaren programa da; 2015ean abiarazi zuten, Estatuko Museoen Zuzendariordetza Nagusiak kudeatzen dituen estatuko museoetara bisitak egitea errazteko, bultzatzeko eta sustatzeko, gure kultura modu irisgarrian eta ahalik eta merkeen helarazteko herritar guztiei.

Gainera, proiektua Renfe Viajerosekin elkarlanean gauzatzen da; hori horrela, Ministerioarekin sinatutako hitzarmen baten bidez, deskontuak eta abantailak eskaintzen zaizkie museoak dauden lurraldeetara joateko mugikortasun-eredu hori aukeratzen duten herritarrei.

Ildo horretatik, programara atxikitako museoetako sarreraren prezioa % 50 murriztea dakarten eskaintzak egiten ditu Renfek, baldin eta bisita trenean egindako bidaia baino 48 ordu lehenago edo geroago egiten bada.

Gaur egun, honako museo hauek parte hartzen dute akordioan: Arkeologia Museo Nazionala, Cerralbo Museoa, Amerikako Museoa, Jantziaren Museoa, Antropologia Museo Nazionala, Dekorazio Arteen Museo Nazionala, Erromantizismoaren Museo Nazionala eta Sorolla Museoa, horiek guztiak Madrilen; 'González Martí’ Zeramika eta Arte Arranditsuen Museo Nazionala, Valentziako Erkidegoan; El Greco Museoa eta Museo Sefardia, Gaztela-Mantxan; Cervantesen Museo-etxea eta Eskultura Museo Nazionala, Gaztela eta Leonen; Urpeko Arkeologia Museo Nazionala, Murtziako Eskualdean; Altamirako Museo Nazionala eta Ikerketa Zentroa, Kantabrian, eta Arte Erromatarraren Museo Nazionala, Méridan. Guztiak lehen mailakoak dira, eta Nafarroako Foru Komunitateko ondare eta museo-sare nabarmena (titulartasun publiko edo pribatukoak) ere horren parte izan liteke.

Zalantzarik gabe, Foru Komunitatea ekimen horri atxikiz gero, onuragarria litzateke Espainiako herritar guztientzat, gure kultura-eskaintza lehen eskutik ezagutzeko aukera izanen bailukete; horrez gain, akordio horrek Nafarroa kultura-turismoaren erdigunean jartzeko balioko luke, zeinak hainbat esparrutan eta ikuspegi ekonomiko eta sozial batetik eragin positiboa baitu, kultura ardatz duen kalitatezko turismo jasangarria bultzatuta.

Halaber, ekimen oso positiboa litzateke Nafarroako herritarrentzat, bidaia kulturalak herrialdeko gainerako lekuetan merkeago eta errazago egiteko aukera izanen bailukete.

Ildo horretan, Nafarroak 'Museos en Red’ programan parte-hartzeak eragin onuragarria izanen luke gure komunitaterako eta gure kulturaren esparruan; gainera, horrek ez lieke inolako kosturik ekarriko foru erkidegoaren funtsei, eta ezagutzaren munduari ate irekia litzateke, beste lurralde batzuetara ahalik eta ingurumen-aztarnarik txikienarekin bidaiatu nahi duten Nafarroako herritar guztientzat, garraiobide arrunt eta ekologikoenean bidaiatzean.

Horregatik guztiagatik, Navarra Suma talde parlamentarioak honako erabaki proposamena aurkezten du:

Nafarroako Parlamentuak Nafarroako Gobernua premiatzen du:

• Ekintza egokiak egin ditzan Nafarroako museoek, titulartasun publiko zein pribatukoek, aukera izan dezaten 'Museoak sarean. Bidaiatu eta ezagutu’ programari atxikitzeko, programaren erreferentziazko kultura-zentroen sarea handitu eta gure komunitatean turismo kulturala bultzatzeko, baita Nafarroako Foru Komunitateko herritarren kultura-mugikortasuna errazteko ere.

• Programa hori balioan jarri eta susta dezan, bai eta kultura ere, jatorriko hirian ibilbidea hasten denetik, Foru Komunitateko hirietako turismo-bulegoen eta Nafarroako Gobernuak kultura sustatzeko dituen komunikazio-bide guztien bidez.

• Turismo kulturala bultza dezan, isuriez bezainbatean gutxien kutsatzen duten garraiobideen erabileraren bidez, kasu honetan, trenaren bidez.

Iruñean, 2022ko urriaren 17an

Foru parlamentaria: Alberto Bonilla Zafra